Document ID: 32006D0382

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Μαΐου 2006
για την επέκταση της περιορισμένης αναγνώρισης του Ελληνικού Νηογνώμονα στη Δημοκρατία της Μάλτας
[κοινοποιηθείσα υπό τον αριθμό Ε(2006) 1990]
(Το κείμενο στη μαλτεζική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2006/382/EK)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (1), και ιδίως το άρθρο 4 παράγραφος 3,
την από 15ης Σεπτεμβρίου 2004 επιστολή των μαλτεζικών αρχών με την οποία ζητήθηκε η επέκταση στη Μάλτα της περιορισμένης αναγνώρισης του Ελληνικού Νηογνώμονα (εφεξής «ΕΝ») που χορηγήθηκε δυνάμει του άρθρου 4 παράγραφος 2 της οδηγίας 94/57/ΕΚ,
Εκτιμώντας τα ακόλουθα:
(1)
Η περιορισμένη αναγνώριση που προβλέπεται στο άρθρο 4 παράγραφος 3 της οδηγίας 94/57/ΕΚ χορηγείται σε οργανισμούς, γνωστούς ως νηογνώμονες, οι οποίοι πληρούν όλα τα κριτήρια του παραρτήματος της οδηγίας εκτός εκείνων που ορίζονται στα σημεία 2 και 3 του τμήματος Α («Γενικά») του ίδιου παραρτήματος, αλλά είναι περιορισμένη, από άποψη διάρκειας και πεδίου εφαρμογής, προκειμένου να αποκτήσουν οι ενδιαφερόμενοι οργανισμοί περισσότερη εμπειρία.
(2)
Με την απόφαση 2001/890/ΕΚ της Επιτροπής (2) χορηγήθηκε στον ΕΝ η αναγνώριση την οποία αιτήθηκε η Ελλάδα δυνάμει του άρθρου 4 παράγραφος 3 της οδηγίας. Με την απόφαση 2005/623/ΕΚ της Επιτροπής (3) παρατάθηκε η αναγνώριση αυτή για περίοδο τριών ετών από την 3η Αυγούστου 2005, με αποτελέσματα περιοριζόμενα στην Ελλάδα και στην Κύπρο.
(3)
Η Επιτροπή, από κοινού με τις μαλτεζικές ναυτιλιακές αρχές, επαλήθευσε ότι ο ΕΝ πληροί όλα τα κριτήρια του παραρτήματος της οδηγίας 94/57/ΕΚ πλην εκείνων που ορίζονται στα σημεία 2 και 3 του τμήματος A («Γενικά») του εν λόγω παραρτήματος. Ο ΕΝ εξάλλου έχει δεσμευθεί να ευθυγραμμίσει τις επιδόσεις του με τις μέσες επιδόσεις των αναγνωρισμένων οργανισμών.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής COSS, η οποία ιδρύθηκε βάσει του άρθρου 7 της οδηγίας 94/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα αποτελέσματα της περιορισμένης αναγνώρισης του Ελληνικού Νηογνώμονα που χορηγήθηκε με την απόφαση 2001/890/ΕΚ επεκτείνονται στη Δημοκρατία της Μάλτας.
Άρθρο 2
Η παρούσα απόφαση απευθύνεται στη Δημοκρατία της Μάλτας.
Βρυξέλλες, 22 Μαΐου 2006.

Labels: 8
18
20